JAMSHEDPUR: साकची गुरुद्वारा मैदान में सावन की अंतिम सोमवारी 20 अगस्त को प्रख्यात भजन गायक मनोज तिवारी शिवभक्तों को अपने भजनों से झुमाएंगे. शहर की प्रसिद्ध संस्था हर-हर महादेव सेवा संघ की ओर से इस भजन संध्या का आयोजन शाम छह बजे से किया जाएगा. संघ के संस्थापक अध्यक्ष अमरप्रीत सिंह काले ने बताया कि महान विभूति अटल जी के दुखद निधन की वजह से कुछ असमंजस की स्थिति थी लेकिन चूंकि यह एक धार्मिक आयोजन है, इसलिए इसे टालने की कोई वजह नहीं है. बल्कि अब यह आयोजन अटल जी को समर्पित होगा. हम उनकी आत्मा की शांति के लिए प्रार्थना करेंगे. साथ ही विभिन्न क्षेत्रों की चुनिंदा हस्तियों को दिया जानेवाला सम्मान भी अटल जी के नाम पर होगा.